**Tristețe romantică**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Fantasticul tremură pe tărâmul de basm,

Făt Frumos, plictisit, a divorțat de Ileana,

Povestea de iubire s-a pierdut în marasm,

Balaurul rănit, încă își mângâie rana.

Idilele romantice se rătăcesc în cenușă,

Frumoasa adormită nu vrea să se trezească,

Cenușăreasa nu-și mai așteaptă în ușă

Prințul îndrăgostit, pantofii să-i găsească.

Mustangu-naripat, sculptat de Hefaistos,

Mănâncă jar la pompe și zboară în eter,

Își plimbă prințul putred prin aer, maiestos

La zâne de o noapte, pierdute în mister.

Coloana Infinitului se roagă mohorâtă

De la etern și stele cerând îngăduință,

Poarta Sărutului inconștient e zăvorâtă

De cei ce nu mai știu să jure în credință.

Roiesc fluturii orbi în fantele de vreme,

Bolnave, florilor le este dor de oameni,

Cerul e răscolit de îndoieli și de troiene,

Iar primăvara plânge în ziua de-armindeni.

Luna oftează raze pe-ntinderea de ape,

Însingurată, iute se-ascunde într-un nor,

Eu ard gerul din suflet pe mantie de clape,

Încerc din răsputeri în mine să cobor.